वरिष्ठ पत्रकार अमरेश मिश्र के निधन की खबर पर केन्द्र सरकार गंभीर है। गुरुवार की रात गृहमंत्री राजनाथ सिंह ने पीड़ित परिवार से दूरभाष पर वार्ता कर हर संभव मदद का आश्वासन दिया है। गृहमंत्री ने घटना के बाबत पूरी जांच रिपोर्ट यूपी पुलिस से तलब की है। गुरुवार की रात करीब साढ़े दस बजे पत्रकार अमरेश मिश्र के अनुज ब्रजेश मिश्र के फोन पर गृहमंत्री राजनाथ सिंह ने बात कर पूरी घटना की जानकारी ली। उन्होंने अमरेश की पत्नी और उनके बेटे से भी बात की। गृहमंत्री ने पीड़ित परिवार को आश्वासन दिया है कि उनकी हर संभव मदद की जाएगी। घटना की हकीकत जानने के लिए हर स्तर की जांच कराई जाएगी। उत्तर प्रदेश पुलिस से भी जांच रिपोर्ट तलब की गई है। उधर, डीआईजी भगवान स्वरूप ने पूरे मामले को गंभीरता से लेते हुए एसपी क्राइम अरुण कुमार पांडेय को अमरेश मिश्र की मौत की जांच करने का निर्देश दिया है।